એલન એલેક્ઝાન્ડર મિલ્નનો જન્મ ૧૮ જાન્યુઆરી, ૧૮૮૨માં લંડનમાં થયો હતો. તેના પિતાનું નામ જ્હોન વાઇન મિલ્ન હતું. તેઓ ઇંગ્લેન્ડની જુનિયર બાળકોની સ્કૂલમાં હેડમાસ્ટર હતા. એલન તેના બે મોટા ભાઇઓ ડેવિડ બેરેટ અને કેનેથ જોન કરતાં વધારે પ્રતિભાશાળી હતો. તેે દોઢ વર્ષની ઉંમરે જ વાંચવા અને લખવામાં ખૂબ હોશિયાર બની ગયો હતો. એલન અને મોટાભાઈ કેનેથ વચ્ચે ભાઈ કરતાં દોસ્તી વધારે હતી. બંને સાથે મળીને મિત્રો શોધતા અને સાહસો કરતા. ઘરની આસપાસના ખેતરો અને જંગલો ખુંદવામાં તેમણે બાળપણ પસાર કર્યું હતું. એલન એ ઉંમરે જાતજાતની કલ્પનાઓ કરતો હતો. તેમાં એક કલ્પના એ હતી કે, તે સવારે ઊઠે તો જુએ કે પૃથ્વી પર ફક્ત પોતે જ બચ્યો છે. પછી એકલો જ આખી દુનિયા ફરે છે. એલન માનતો કે સવારનો નાસ્તો આખા દિવસનું સૌથી શ્રેષ્ઠ ભોજન છે.